Dennis Flydtkjær (DF), 2014-06-03:
Det her beslutningsforslag handler jo om, at al personfarlig kriminalitet, der begås af prøveløsladte, altid udløser reststraffen.
En anden del er, at det præciseres, at en eventuel reststraf skal indgå i bedømmelsen af forholdets grovhed ved vurdering af, om der er grundlag for varetægtsfængsling.
Hvis man tager den første del om udløsning af reststraffen, vil jeg sige, at vi i Dansk Folkeparti synes, at det burde være helt naturligt.
Jeg tror egentlig, at de fleste tænker, at når man prøveløslader en kriminel, er det, fordi man synes, de skal have en chance for at opføre sig godt eller have en ny chance for at komme ud at se, om de kan fungere i samfundet.
Når man så misbruger den chance ved igen at begå personfarlig kriminalitet, tror jeg, det er ret grænseoverskridende for de fleste, at man ikke automatisk kommer ind og afsoner resten af straffen.
Sådan synes vi i hvert fald i Dansk Folkeparti det burde hænge sammen.
Når man nu har fået en ny chance og misbrugt den, må hammeren også falde, og så må man jo komme ind og tage resten af den tid, man oprindelig var dømt til. Vi synes, det er ulogisk, og vi synes egentlig, det er underligt, hvorfor der ikke kan være flertal for sådan et beslutningsforslag.
Jeg synes, det er vigtigt, at vi får kigget det her efter i sømmene og får klarlagt i loven, at hvis man ikke viser både at have evne og vilje til ikke at begå ny kriminalitet, skal man helt klart have den straf, man nu oprindelig har fået.
Den anden del af forslaget handler om, at det skal præciseres, at en eventuel reststraf skal indgå i bedømmelsen af, om man skal varetægtsfængsles.
Det synes vi kun er rimeligt, at man får det med i det.
Der har været nogle uheldige sager.
Vi har bl.a. set den med stadiondrabet i Aalborg med ham, der hedder Rasmus Popenda, som havde slået en ihjel ved at banke ham.
Han kommer så ud på en prøveløsladelse, begår ny grov vold og bliver ikke varetægtsfængslet.
Man må da sige, det burde være et soleklart eksempel.
Det er en mand, der har slået andre mennesker ihjel på grund af sine psykopatiske træk.
Han bliver ikke automatisk varetægtsfængslet, selv om han oven i købet igen begår vold.
Jeg synes, det viser med al tydelighed, at der er behov for, vi også her får lavet en stramning af loven, men det er der åbenbart ikke flertal for.
Sådan har jeg i hvert fald hørt ministeren og Socialdemokratiet, men det kan selvfølgelig være, at der er andre partier, der bakker op, det skal jeg ikke kunne sige på forhånd.
Når man laver det med prøveløsladelse, er det bl.a., fordi vi gerne vil give folk en ny chance for at starte på en frisk.
De har måske opført sig okay i fængslet og sagt, at det var en fejl.
Hvis de så viser, at de ikke har lært noget af det og igen starter en kriminel løbebane, synes vi, at det er logik, at man starter med at vise, at de får lov til at tage resten af straffen.
Jeg synes ikke, vi kan være det bekendt over for ofrene.
Man straffer sådan set også på grund af ofrene.
Man kan se, at der er nogle, der har fået dom for voldtægt, som jeg har spurgt ministeren om.
Man kommer så ud på en prøveløsladelse og begår voldtægt en gang til eller vold eller nogen anden grov kriminalitet, og så får man ikke reststraffen.
Jeg synes virkelig, det er en hån over for ofrene, og jeg synes, det underminerer tilliden til retsstaten.
Så jeg synes, der er brug for en lovændring på det her område, og derfor kan vi i Dansk Folkeparti naturligvis støtte det her beslutningsforslag.